**Rahandusministri käskkirja „Raha eraldamine Vabariigi Valitsuse reservi sihtotstarbelistest vahenditest“ eelnõu seletuskiri**

Vabariigi Valitsuse sihtotstarbelisest reservist eraldatakse Sotsiaalministeeriumi valitsemisalale (Terviseametile) 738 733 eurot Tervise tulemusvaldkonna tervishoiu hädaolukordadeks ja riigikaitseks valmistumise korraldamiseks.

Rahastamise aluseks on riigieelarve seaduse § 58 lõige 2, kooskõlas Vabariigi Valitsuse 31. juuli 2014. a määruse nr 123 „Vabariigi Valitsuse reservist vahendite eraldamise ja eraldatud vahendite kasutamise kord“ § 1 punktiga 2 ja § 3 lõikega 3.

Tegevuste loetelu, milleks sihtotstarbelise reservi vahendeid võib kasutada tervishoiu hädaolukordadeks ja riigikaitseks valmistumise korraldamiseks, kiitis Vabariigi Valitsus heaks 22. detsembril 2022. a.

Lisaraha on vajalik tervishoiuteenuste osutajate koolitus- ja õppuste kulude katteks ning nende kriisitoimepidevuse tõstmiseks. Tegevusi viivad ellu erinevad tervishoiuteenuse osutajad, kellega Terviseamet sõlmib toetuse lepingud:

(eurot)

| **Toetuse saaja** | **2025. a koolitused** | **2025. a õppused** | **2025. a kokku** |
| --- | --- | --- | --- |
| Põhja-Eesti Regionaalhaigla | 84 800 | 20 500 | **105 300** |
| Tartu Ülikooli Kliinikum | 14 400 | 34 400 | **48 800** |
| Ida-Tallinna Keskhaigla | 14 400 | 6 000 | **20 400** |
| Lääne-Tallinna Keskhaigla | 28 800 | 6 000 | **34 800** |
| Tallinna Lastehaigla |  | 10 500 | **10 500** |
| Pärnu Haigla | 48 800 | 23 300 | **72 100** |
| Kuressaare Haigla | 13 200 |  | **13 200** |
| Järvamaa Haigla |  | 3 000 | **3 000** |
| Läänemaa Haigla |  | 2 000 | **2 000** |
| Rakvere Haigla |  | 9 500 | **9 500** |
| Lõuna-Eesti Haigla |  | 1 500 | **1 500** |
| Narva Haigla | 12 300 | 6 100 | **18 400** |
| Viljandi Haigla | 10 600 | 28 600 | **39 200** |
| Valga Haigla |  | 5 700 | **5 700** |
| Põlva Haigla | 10 850 | 3 600 | **14 450** |
| Raplamaa Haigla |  | 3 600 | **3 600** |
| Haapsalu Neuroloogiline Rehabilitatsioonikeskus |  | 3 000 | **3 000** |
| Tartu Kiirabi | 104 000 | 43 700 | **147 700** |
| Tallinna Kiirabi | 68 800 | 16 500 | **85 300** |
| Karell Kiirabi |  | 14 000 | **14 000** |
| Kaitseväe Akadeemia koostööleping nr 4.2-3/1991 (koolitused tervishoiuteenuste osutajatele) | 225 000 |  | **225 000** |
| Välijuhtide väljaõpe |  |  | **54 000** |
| **KULUD KOKKU** | **635 950** | **241 500** | **931 450** |
| Terviseameti 2025. a eelarvest kaetakse |  |  | -192 717 |
| **RESERVI TAOTLUS** |  |  | **738 733** |

Terviseameti 2025. aasta eelarvest on võimalik katta koguvajadusest 192 717 eurot, ülejäänud 738 733 eurot eraldatakse sihtotstarbelisest reservist.

Toetatakse koolitusi „Suurõnnetuse meditsiinilise juhtimise ja toe korraldamine“, „Traumahaige esmane käsitlus Eestis“ ning „Välijuhi väljaõppekursus“. Samuti toetatakse riigikaitselisi, kriisireguleerimise ja toimepidevuse õppusi, mis toimuvad laiapindse riigikaitse kontseptsiooni raames. Eelarve on koostatud tervishoiuteenuste osutajate koolituskavade põhjal.

Eesmärk on tagada, et tervishoiuteenuste osutajad oleksid paremini valmis kriisiolukordadeks. Selleks:

* suurendatakse töötajate teadlikkust ja oskusi tegutsemiseks nii kriisieelsel perioodil kui ka kriisi ajal,
* harjutatakse koostööd erinevate kriisijuhtimise asutuste ja juhtimistasandite vahel,
* tõstetakse reageerimiskiirust ja tegevuste koordineeritust,
* tugevdatakse tervishoiusüsteemi töökindlust nii tsiviil- kui sõjalistes kriisides.

Laiemas plaanis toetab see kogu ühiskonna kriisivalmiduse tugevdamist ja aitab tagada, et abi jõuab inimesteni ka kõige keerulisemates olukordades.

Reservi vahendeid kasutatakse inimkeskse tervishoiu programmi tegevuses “Tervishoiuteenuste mudelite ümberkujundamine”.

Taotletavat 738 733 eurot kasutatakse sihtotstarbeliselt ning eraldatud raha kasutamise kohta peetakse raamatupidamises detailset arvestust.

2025. aasta sihtotstarbelises reservis on tervishoiu hädaolukordadeks ja riigikaitseks valmistumise korraldamiseks planeeritud 1 180 333 eurot. Terviseamet taotles sellest 2025. aasta tegevusteks 738 733 eurot ning soovis ülejäänud kanda 441 600 eurot 2026. aasta eelarvesse. 2026. aasta suuremad tegevused nende vahendite eest on üleriigilise õppuse „*Vigorous Warrior 2026*“ korraldamine ja uue „*Advanced Trauma Life Support*“ koolituse toetamine.